  Виталий Пронин Туннэ тӥляд кияды «Удмурт дунне» газетлэн 25 сюрсэтӥ номерез!Та лыдпус газетчиос понна гинэ ӧвӧл, вань удмуртъёс понна данъяськымон луэ. Угось 1915-тӥ арысен потыны кутскыса, со туннэ но улэп! Та вакыт ӵоже газет сизьым пол нимзэ вошъяз, пӧртэм городъёсын печатласькиз, пӧртэм кивалтӥсьёсын ужаз, но котьку потӥз аслаз удмурт калыкез понна. Анай кылынымы вуттылӥз турлы иворъёс. Нырысетӥ дунне ож дыръя со калыкез югдытыны, вормон мылкыд пыӵатыны выриз. «Войнаысь ивор» ӧтьылӥз: «Одӥг коркан лыдӟем бере бускельёслы но коркась корка сётъяны косӥськом». Таӵе нимын куинь ар ӵоже оглом 27 номер потӥз.1917-тӥ арын газетмы «Удморт» луиз. Ар но ӝыны ӵоже потӥз 6 номер. «Удморт» гожъяз: «Я лыке, удмуртъёсы, одӥг огмылэсь ум кышкалэ, одӥг азьын уломе».1918-тӥ арын январе Огдыр правительство «Удмортлэсь» быдэсъяно ужпумъёссэ оскиз Елабугаын кылдытэм «Виль синь» газетлы. «Азьло туж пеймыт улӥм, табере ӧжыт люгдон мед йӧнтоз вал, тыршим ке, люгдом, иськавынъёс», - вазиськиз газет. Таиз 22 номер потӥз.Сӥзьылзэ ини вӧлмыны ӧдъяз «Гудыри» - вазен ӵап сое лыдъяллям туала «Удмурт дуннелэн» кутсконэныз, но история ваньзэ интыяз пуктӥз.1930-тӥ арын газет «Удмурт коммуна» луэ. «Азьло газет бамъёсысь нимаз улӥсь хозяйствоос сярысь лыдӟылӥмы, табере коммунаез, огъя улонэз лыдӟоме» - шуылӥзы адямиос. «Удмурт коммуна» юрттӥз гурт калыкез грамоталы дышетыны, колхоз сюрес вылэ султыны, странаямы социализм лэсьтыны. Та вакытэ туж трос гожъяськизы огшоры адямиос.1943-тӥ арысен - «Советской Удмуртия». Газетэз потто воргоронъёс. Редакциысь тросэз ужасьёс фронтэ мынӥзы, перозэс пыӵалэн воштӥзы. Тросэз арлыдо лыдӟисьёсмы милемды туннэ но «Советской Удмуртия» нимало. Ӵап со вакытаз газет бордаз тросгес лыдӟись люказ, сое данын возизы вылӥ кивалтӥсьёс. «Советской Удмуртия» гожъяз республикамылэн ӝутскем сюресэз, солэн азинскон вакытъёсыз сярысь, валэктыны выриз партилэсь политиказэ, ӝутылӥз сюлэмшугъяськытӥсь ужпумъёсты. Газет арняяз куать пол потылӥз, собере вите выжиз.1992-тӥ арын нимыз луиз «Удмурт дунне». Валамон ини, со асьмелэн вордӥськем но улон интыенымы гинэ герӟаськемын ӧвӧл, та ним усьтэ асьмелэсь, удмуртъёслэсь, пуш дуннемес но, улон-вылон сямъёсмес но.97 ар ӵоже потӥсь газетлы туннэ тросэз вожъяськозы - сокема возиськы ай. Возиськем гинэ ӧвӧл, лыдӟиседлы тунсыко луыны пӧрмыты! Али газет арняяз куинь пол потэ. Туннэ «Удмурт дуннелэн» вылбамаз ми куалекъяса но уженымы туж данъяськыса пуктӥськом - 25 сюрсэтӥ номер! Кӧня гурезь газет! Кин ке лыдъям - шорлыдын куамын Эверест ӝужда! Нош кӧня иськем гожтэм чуръёс! Кӧня шумпотон синкылиос! Угось тросэз верало: газет луиз улонам зэмос эш. Зэм, туала вакытэ лыдӟисьёслэн лыдзы синэ, озьы ке но ми туннэ та лыдпусмес пусйиськом шаерысьтымы но бускель улосъёсысь 5 сюрс эшъёсынымы. Тау тӥледлы милемды быръемды понна....Огласянь, сю аресэзлы матэктыса, газет куштӥськиз кадь кыӵе ке огъя ӧтёнъёслэсь, но туала югдурмес малпано ке, асьмелы, удмуртъёслы, мултэс ӧй луысал выльысь со вашкала индылонъёсты тодэ вайыны. «Войнаысь ивор» шуэм сямен, возьматэ туннэ номермес бускельёстылы, шумпотэ, асьмеос быгатӥськом лычсузьымон анай кылынымы вераськыны, лыдӟиськыны, газет пыр шумпотонмес но сюлэмшугмес усьтыны. «Люгдон мед йӧнтоз асьмеды», вань удмуртъёслэн газетсылэсь сю арес тырмонзэ тросгес эшъёсын пумитаны мед кылдоз.Праздникен! Яратэ анай кылдэс.Зинаида Вахрушева (Рябинина), валтӥсь редактор  